  Майя Бывальцева Тулыс тудву бере Удмуртиын ньыль гуртъёс доры сюресъёсты ӧз тупатэ. Элькунлэн тӧроез ужпумез одӥг толэзь ӵоже сэрттыны-пертчыны куриз. Со сярысь верамын вал 20-тӥ инвожое ортчем аппарат кенешонын. Улосвылысь МЧС ивортэмъя, сюресъёс куашкамын Балезино ёросын (Котомка гурт), Кез ёросын (кык гуртъёс), Яр ёросын (Меметгурт). Отын оглом 632 адями улэ. «Котькуд гуртлэн котыр сюресъёсыз вань, но соос яке бусыостӥ, яке огдырлы выжъёс вылтӥ ортчо. Соин сэрен оперативной ёзэсъёслэн ужазы шугъяськонъёс кылдо. Сюресъёс тулыс тудву дыръя куашкатэмын вал, та дырозь тупатъямтэ», — вераз Россиысь МЧС-лэн элькунъя валтӥсь управлениезлэн кивалтӥсезлэн нырысетӥ воштӥсез Евгений Шутов. «Виктор Павлович (Вахромеев — Удмуртиысь транспортъя но сюрес возёсъя министр — ред.), маин со герӟаськемын? Мон со ужпум сярысь нырысьсэ кылӥсько», — вераз Удмуртилэн тӧроез Александр Соловьёв. «Та югдур кылдӥз тудву бере. Али малпаськомы, кызьы сое сэрттыны-пертчыны. Со муниципал сюресъёс», — валэктӥз Виктор Вахромеев. Александр Соловьёв ужпумез матысь дыре сэрттыны-пертчыны куриз. «Али инвожо толэзь, нош тӥ али гинэ малпаськыны кутскиськоды. Муниципал кылдытэтъёслы коньдон висъямын. Сое та объектъёслы сётыны луэ вал. Евгений Владимирович (Шутов — Россиысь МЧС-лэн элькунъя валтӥсь управлениезлэн кивалтӥсезлэн нырысетӥ воштӥсез — ред.), мон курисько толэзь ортчыса мыным ивор сётыны. Сюресчи-ужъюлтош монэ пӧяны быгатоз, нош тӥ вералэ», — куриз элькун тӧро. «Сыӵеез уз луы. Одно ик ивортомы», — ватсаз Виктор Вахромеев. Тодэ вайытом, Балезино но Эгра ёросъёсын 15–30 оштолэзе шимучыръя режим ужаз. Чупчи шур ярдуръёсысьтыз потэмен валче, ву улэ кӧня ке юртъёс шедизы. Тужгес трос ыштонъёс адӟизы Балезино но Эгра каргуртъёсын улӥсьёс. Тегъёс: Авто МЧС Удмуртия АлександрСоловьёв гуртсюресъёс ВикторВахромеев тупатъянужъёс транспортъяносюресвозёсъяминистерство  